முதலாவது கர்த்தருடைய வசனம் அறிவிக்கப்படும் வார்த்தையாகும். அது தூய்மையானது, வல்லமையுள்ளது, கர்த்தருடைய வசனம் எத்தனைத் தடைகள் வந்தாலும் தடுப்பு சுவர்களையும் கடந்து செல்லக்கூடிய வல்லமை படைத்தது. ஒருநாளும் கர்த்தருடைய வசனம் வெறுமையாய் திரும்புவதில்லை. அது எந்த நோக்கத்திற்காக அனுப்பப்பட்டதோ, அந்த நோக்கத்தை நிறைவேற்றிவிட்டுத்தான் திரும்பிவரும். எவ்வாறு விதைக்கிறவன் விதைக்கப் புறப்பட்டதுபோல சுவிசேஷத்தை ஆண்டவர் தம்முடைய ஜனத்தின் மூலமாகவும் அருட்பணியாளர்கள் மூலமாகவும் அறிவிக்கிறார். கர்த்தருடைய வசனம் அறிவிக்கப்பட வேண்டிய ஒன்றாகும். இன்றைக்கு அநேகர் கர்த்தருடைய வசனத்தை அறிவிப்பதில்லை. தங்களையும் தங்கள் பிரஸ்தாபத்தையும் அறிவித்துக்கொண்டிருக்கிறார்கள். இதனால் பலன் ஏற்படுவதில்லை. கர்த்தருடைய வசனம் விதைக்கப்பட்டாலும் பல காரணங்களினால் அது பலன் தராமல் தடுக்கப்படுவதை இவ்வுவமையிலே காண்கிறோம். இக் காரணங்களைக் குறித்து பின்பு பார்க்கப் போகிறோம்.